Vasemmistoliiton äänenkannattaja Kansan Uutiset aloittaa koko henkilöstöään koskevat yt-neuvottelut.

Lehden mukaan tulokehitys tilaus- ja ilmoitusmarkkinoilla ei vastaa kulujen nousua.

Yt-neuvottelujen piirissä on 12 työntekijää, joista kymmenen toimituksessa sekä kaksi hallinnossa ja myynnissä.

– Ensisijaisesti selvitämme kaikki muut kustannussäästöt, ja vasta sen jälkeen tulevat henkilöstösäästöt, mahdolliset lomautukset, irtisanomiset tai osa-aikaisuudet, sanoi päätoimittaja-toimitusjohtaja Sirpa Puhakka lehden verkkosivuilla.

Puhakka kertoi STT:lle, että yt-neuvotteluista on tulossa myös henkilöstövaikutuksia.

Kansan Uutiset ilmestyy verkkolehtenä ja painettuna viikkolehtenä. Puhakan mukaan lehden ilmestymiskertojen vähentämistä ei ole suunniteltu.